text: Mandagens overblik: Sådan bliver dagen
  07 januar 2019 kl. 06.30
  
  
  Efter 15 års tilgroning vækkes gamle jernbanespor til live i Vojens. Skinnerne går på en 800 meter strækning fra Vojens Banegård og til Brd. Grams gamle fabrik, hvor Aalborgvirksomheden Cembrit om kort tid flytter ind, og flere virksomheder er på vej, fortæller Haderslev borgmester H.P. Geil til TV SYD.
  Der bliver kørt for stærkt på mange skoleveje. Derfor sætter politiet ind med en landsdækkende kontrol på landets skoleveje fra mandag den 7. til og med fredag den 11. januar. 
  Minister for Fiskeri-, Ligestilling og Nordisk Samarbejde, Eva Kjer Hansen (V), besøger Danforel i Grindsted mandag eftermiddag. Det sker blandt andet for at sætte fokus på, at danskerne husker at spise mere fisk.
  Haderslev Kommune og Haderslev Erhvervsråd holder nytårskur. 336 er tilmeldte, og de får både show på isen i Frøs Arena og selv mulighed for at komme på glatis.
  Endelig tager Sønderjyskes nye cheftræner Glen Riddersholm imod, når superligaspillerne mandag vender tilbage fra juleferien.
  Trafikken er tæt på motorvejene, men ingen meldinger om uheld eller andre gener. Se mere på trafikken.dk. Også togtrafikken kører mandag morgen uden forsinkelser eller ændringer i køreplanerne.
  Mandag får vi skyet vejr, men også perioder med lidt sol - sidst på dagen kommer der regn vestfra. Temperaturer mellem fem og otte grader. Vinden bliver svag til let fra vest og sydvest. Mandag eftermiddag tiltager vinden og bliver jævn til frisk fra sydvest, ved Vadehavet op til hård.
   
  Tak, fordi du læste med!
  Med venlig hilsen
  Charlotte Sølvsten
  